DA Den Europæiske Unions Tidende C 11/16

Sag anlagt den 22. oktober 2009 — Kommissionen for De Europæiske Fællesskaber mod Den Hellenske Republik

(Sag C-407/09)

2010/C 11/27

Processprog: græsk

Parter

Sagsøger: Kommissionen for De Europæiske Fællesskaber (ved M. Kontou-Durande og A.-M. Rouchaud-Joët)

Sagsøgt: Den Hellenske Republik

Sagsøgerens påstande

— Det fastslås, at Den Hellenske Republik har tilsidesat sine forpligtelser i henhold til artikel 228, stk. 1, EF, idet den ikke har gennemført nødvendige foranstaltninger til opfyldelse af Domstolens dom af 18. juli 2007 i sag C-26/07.

— Den Hellenske Republik tilpligtes at indbetale til Kommissionen på kontoen »Det Europæiske Fællesskabs egne indtægter« en foreslået tvangsbøde på 72 532,80 EUR for hver dag, gennemførelsen af de fornødne foranstaltninger til opfyldelse af dommen i sag C-26/07 er forsinket. Bøden løber fra afsigelsen af dommen i den foreliggende sag indtil den dag, hvor dommen i sag C-26/07 er efterkommet.

— Den Hellenske Republik tilpligtes at indbetale til Kommissionen på kontoen »Det Europæiske Fællesskabs egne indtægter« et fast beløb på 10 512 EUR for hver dag opfyldelsen er forsinket fra afsigelsen af dommen i sag C-26/07 indtil afsigelsen af dommen i den foreliggende sag, eller indtil gennemførelsen af nødvendige foranstaltninger til opfyldelse af dommen i sag C-26/07, hvis dette sker tidligere.

— Den Hellenske Republik tilpligtes at betale sagens omkostninger.

Søgsmålsgrunde og væsentligste argumenter

I den foreliggende sag har Den Hellenske Republik endnu ikke vedtaget de nødvendige love og administrative bestemmelser til gennemførelsen af direktiv 2004/80/EF i græsk ret.

Det er derfor åbenbart, at Den Hellenske Republik endnu ikke har gennemført de foranstaltninger, der er påkrævet for at opfylde Domstolens dom af 18. juli 2007 i sag C-26/07, Kommissionen mod Grækenland.

Det følger af artikel 228, stk. 2, andet afsnit, andet punktum, EF, at Kommissionen i forbindelse med sin stævning angiver størrelsen af det faste beløb eller den tvangsbøde, som den pågældende medlemsstat skal betale, og som den under omstændighederne finder passende. I det foreliggende tilfælde har Kommissionen valgt at foreslå Domstolen at pålægge en tvangsbøde og et fast beløb.

Idet Kommissionen har handlet på grundlag af de principper og de beregningsmetoder, der er fastlagt i meddelelse af 13. december 2005, har den ved fastsættelsen af det foreslåede beløb henset til tre fundamentale kriterier: a) tilsidesættelsens grovhed, b) tilsidesættelsens varighed, og c) nødvendigheden af at sikre, at bøden vil få en afskrækkende virkning.

En undersøgelse af disse kriteriers anvendelse i den foreliggende sag fører til den konklusion, at tilsidesættelsens varighed og dens indvirkning på private og offentlige interesser er betydelige og begrunder pålæggelsen af de foreslåede økonomiske sanktioner.

Som det fremgår af Kommissionens rapport om direktivets gennemførelse, har alle medlemsstaterne bortset fra Grækenland gennemført direktivet i national ret og yder den beskyttelse, som er påkrævet i henhold til direktivet.

Direktivets manglende gennemførelse i græsk ret hindrer opnåelsen af det fundamentale mål om den frie bevægelighed for personer inden for et fælles område med frihed, sikkerhed og retfærdighed. Virkningerne i forhold til interesser af almen og individuel karakter er derfor meget betydelige.